《奉和圣制春日幸望春宫应制》
唐代·阎朝隐

句芒人面乘两龙，道是春神卫九重。彩胜年年逢七日，

酴醿岁岁满千钟。宫梅间雪祥光遍，城柳含烟淑气浓。

醉倒君前情未尽，愿因歌舞自为容。

作者简介：阎朝隐，字友倩，赵州栾城人。连中进士、孝弟廉让科。性滑稽，属辞奇诡，为武后所赏。累迁给事中，预修《三教珠英》。圣历中，转麟台少监，坐附张易之徙岭外。景龙时，还为著作郎。先天中，除秘书少监，后贬通州别驾。诗十三首。